開心鬼|李麗珍袁潔瑩班底重聚 黃百鳴拒重拍:搵唔到另一個咁靚仔
香港經典喜劇《開心鬼》系列首部作品今年適逢上映40週年,舉行重映活動慶祝,讓一班締造當年票房神話的演員及幕後工作人員重聚。於《開心鬼》首次飾演男主角的黃百鳴,今日(8日)與當年首執導筒的高志森,攜同李麗珍、袁潔瑩、傅明憲等演員亮相,而各位資深演員的圈中好友葉子楣、陳曼娜等亦前來道賀。
《開心鬼》男主角黃百鳴於40週年放映活動前接受傳媒訪問,黃百鳴難得與一眾老朋友聚集,心情顯然非常高興:「眨下眼就過咗40年喇!(仲有聯絡?)有啲都仲有聯絡,譬如袁潔瑩都經常有見!(當年難忘片段?)太多!《開心鬼》太多難忘片段喇!都講唔晒!幸好大家40年後都咁好朋友,同埋大家都係咁後生!」至於重拍經典機會,黃百鳴笑言:「唔會喇!因為再搵唔到另一個咁靚仔嘅做開心鬼!」
提到《開心鬼》的演出,黃百鳴表示對生涯意義與影響重大:「呢套係我第一次做男主角嘅電影!之前大部分都係做幕後編劇、監製咁,有時先客串演出。(受麥嘉、石天影響踏出幕前?)哦!因為嗰時我哋好需要演員,所以幾個老闆陸續都自己做埋演員,因為演員好貴嘛,諗下諗下不如自己都做埋啦!(如何影響事業?)非常有幫助!」
黃百鳴投身電影業多年,亦分享對近年電影市道的看法:「市道因為疫情過後係差啲,喺疫情期間唔敢開大片,但係疫情過後大家信心又返返嚟!都陸續籌備緊有製作水準嘅戲出嚟!所以嚟緊嘅電影市道我係睇好嘅!(距離正常水平幾遠?)而家仲差好多!不過慢慢會好返嘅!」